Broj: 711-I-658-M-57/18-02-11

Zagreb, 4. svibnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Ivane Radaš, zamjenice općinskog načelnika Općine Lišane Ostrovičke,** za davanjem mišljenja**,** na 9. sjednici, održanoj dana 4. svibnja 2018.g., daje sljedeće:

**MIŠLJENJE**

**Dužnosnica Ivana Radaš, zamjenica općinskog načelnika Općine Lišane Ostrovičke, može sukladno članku 13. ZSSI-a uz, profesionalno obnašanje dužnosti zamjenice općinskog načelnika, povremeno i privremeno, tijekom ljeta, obavljati poslove čišćenja u trajanju od par sati tjedno.**

Obrazloženje

Zahtjev za davanjem mišljenja Povjerenstva podnijela je Ivana Radaš, zamjenica općinskog načelnika Općine Lišane Ostrovičke. U knjigama ulazne pošte zahtjev je zaprimljen 24. travnja 2018. g., pod poslovnim brojem 711-U-1355-M-57/18-01-2, povodom kojeg se vodi predmet broj M-57/18.

Člankom 3. stavkom 1. postavkom 43. ZSSI-a propisano je da su općinski načelnici i njihovi zamjenici dužnosnici u smislu toga Zakona. Uvidom u Registar dužnosnika, koji ustrojava i vodi Povjerenstvo, utvrđeno je da dužnosnica Ivana Radaš dužnost zamjenice općinskog načelnika Općina Lišane Ostrovičke obnaša od 30. svibnja 2017.g., slijedom čega je obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu za mišljenjem dužnosnica navodi kako dužnost zamjenice općinskog načelnika Općine Lišane Ostrovičke obnaša profesionalno od 1. siječnja 2018.g. Dužnosnici se pruža mogućnost da ovo ljeto dodatno zaradi obavljajući poslove čišćenja jednom tjedno, subotom, u trajanju od par sati.

Slijedom navedenog, dužnosnica traži mišljenje Povjerenstva je li navedeno u skladu s odredbama ZSSI-a.

Člankom 13. stavkom 1. ZSSI-a propisano je da je za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano. Stavkom 2. propsiano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Sukladno članku 13. stavka 4. ZSSI-a dužnosnici su obvezni prijaviti Povjerenstvu prihode iz stavka 2. i 3. navedenog članka.

S obzirom da je dužnosnica u predmetnom zahtjevu za davanjem mišljenja navela kako bi poslove čišćenja, uz obnašanje dužnosti zamjenice općinskog načelnika, obavljala tijekom ljeta, u intenzitetu jednom tjedno, po par sati, Povjerenstvo navedeno obavljanje poslova ne smatra redovitim i stalnim u smislu članka 13. stavka 2. ZSSI-a. Dužnosnica je također navela kako bi se poslovi obavljali subotom, dakle izvan radnog vremena Općine. Slijedom svega navedenog, Povjerenstvo utvrđuje kako nema zapreka da dužnosnica Ivana Radaš obavlja poslove čišćenja na način kako to navodi u zahtjevu te je stoga dalo mišljenje kao što je navedeno u izreci akta.

Ukoliko se promijeni opseg, dinamika i trajanje obavljanja poslova čišćenja, na način da dužnosnica navedene poslove počne obavljati redovito i u kontinuitetu, odnosno u smislu stalnog i redovitog zanimanja, dužna je od Povjerenstva ponovno zatražiti mišljenje, odnosno prethodno odobrenje povodom kojeg će Povjerenstvo utvrđivati utječe li obavljanje navedenih dodatnih djelatnosti na zakonito obnašanje dužnosti zamjenice općinskog načelnika Općine Lišane Ostrovičke. Obavljanje dodatnih poslova odnosno djelatnosti u smislu trajnog i redovitog zanimanja, bez prethodnog odobrenja Povjerenstva, predstavlja povredu članka 13. stavka 2. ZSSI-a.

Sukladno članku 13. stavka 4. ZSSI-a dužnosnici su obvezni prijaviti Povjerenstvu prihode iz stavka 2. i 3. navedenog članka. Upućuje se stoga dužnosnica da prihode od obavljana poslova čišćenja prijavi Povjerenstvu podnšenjem izvješća o imovonskom stanju dužnosnika povodom bitne promjene na imovini.

Slijedom svega navedenog, Povjerenstvo je dalo mišljenje kao u izreci ovog akta.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1.Dužnosnica Ivana Radaš, elektroničkom dostavom

2.Objava na internetskoj stranici Povjerenstva

3.Pismohrana